47 E mani lako o Josefa me tukutuku vei Fero:+ “Sa biuti Kenani mai o tamaqu, o iratou na tuakaqu, na nodratou qelenisipi, na nodratou qelenimanumanu, kei na ka kece eratou taukena, eratou sa tiko ena vanua o Koseni.”+2 E kauti ratou e lima na tuakana qai lai vakaraitaki ratou vei Fero.+3 E taroga sara o Fero vei ratou na tuakana: “Na cava na nomudou cakacaka?” Eratou sauma vei Fero: “O keitou na nomuni tamata keitou dau vakatawa sipi, o keitou kei ira na tukai keimami.”+4 Eratou kaya sara vei Fero: “Keimami lako mai qo me keimami tiko vulagi ena vanua,+ ni sa sega na veico mera kana kina na neimami qelenimanumanu na nomuni tamata, ni sa kaukaua sara na dausiga ena vanua o Kenani.+ Yalovinaka, ni vakatara mada ga me keimami vakaitikotiko na nomuni tamata ena vanua o Koseni.”+5 E qai kaya o Fero vei Josefa: “Sa lako mai vei iko na tamamu kei ratou na tuakamu.6 Sa tu qo e matamu na qele kei Ijipita. Me ratou lai vakaitikotiko na tamamu kei na tuakamu ena qele vinaka duadua.+ Me ratou vakaitikotiko ena vanua o Koseni, ia ke o kila ni so vei ratou e tamata nuitaki, mo lesi ratou me ratou lewa na noqu qelenimanumanu.”7 E qai kauti Jekope na tamana o Josefa me rau veikilai kei Fero, mani vosa vakalougatataki Fero o Jekope.8 E tarogi Jekope o Fero: “O sa yabaki vica?”9 E sauma o Jekope: “Sa 130 na yabaki na noqu veilakoyaki* voli. Na yabaki ni noqu bula e vica wale sara qai vakavurarawa,+ e sega ni bau yacova na yabaki ni nodra bula na tukaqu ena gauna era veilakoyaki* voli kina.”+10 Oti oya e vosa vakalougatataki Fero o Jekope qai gole sara yani.11 E raica o Josefa me ratou vakaitikotiko e kea o tamana kei ratou na tuakana, e solia vei ratou e dua na tikiniqele ena vanua o Ijipita, na tikiniqele vinaka duadua ena vanua o Ramisese,+ me vaka ga e vakarota o Fero.12 E solia tiko ga o Josefa na kakana* vei tamana, vei ratou na tuakana, kei na lewenivuvale kece i tamana, me vaka ga na kedra iwiliwili na luvedra.13 E sega ni qai vo na kakana* ena vanua kece ni sa tatara sara vakaca na dausiga, ra qai malumalumu na lewenivanua e Ijipita kei Kenani ena vuku ni dausiga.+14 E soqona mai o Josefa na ilavo kece e tiko ena vanua o Ijipita kei na vanua o Kenani me baleta na covuata era volia tiko na lewenivanua,+ qai kauta tiko ga na ilavo ena vale i Fero.15 E mani vakayagataki kece na ilavo ena vanua o Ijipita kei na vanua o Kenani, era tekivu gole mai vei Josefa o ira kece na kai Ijipita ra qai kaya: “Ni solia mai vei keimami na kakana! Na cava me keimami mate kina e matamuni ni sa oti na neimami ilavo?”16 E qai tukuna o Josefa: “Ke sa oti na nomuni ilavo, solia mai na nomuni manumanu, au na qai solia vei kemuni na kakana me isosomi ni nomuni manumanu.”17 Era sa qai kauta mai vei Josefa na nodra manumanu, e qai solia tiko ga vei ira o Josefa na kakana me isosomi ni nodra ose, nodra sipi, nodra bulumakau, kei na nodra asa, e solia tiko ga vei ira na kakana me isosomi ni nodra manumanu kece ena yabaki oya.18 Ni sa cava na yabaki oya, era lako yani vua ena yabaki e tarava qai kaya: “Keimami na sega ni vunitaka vei kemuni na neimami turaga ni sa soli kece vei kemuni na neimami ilavo kei na neimami manumanu. Sa sega ni dua tale na ka e vo me nomuni na neimami turaga, vakavo ga na yago i keimami kei na neimami qele.19 Na cava me keimami mate kina e matamuni, o keimami kei na neimami qele? Ni voli keimami kei na neimami qele me isosomi ni kakana, keimami na qai bobula i Fero, qai nona na neimami qele. Solia vei keimami na sorenikau me keimami bula kina qai sega ni mate, me kua tale ga ni lala na neimami qele.”20 E qai volia o Josefa na nodra qele kece na kai Ijipita me nei Fero, nira volitaka na kai Ijipita kece na nodra tikiniqele baleta na ca ni dausiga, mani taukena kina na qele o Fero.21 E qai tokitaki ira na lewenivanua ina koro e toka voleka vei ira, mai na dua na yasa i Ijipita ina dua tale na yasana.+22 Na nodra qele duadua ga na bete e sega ni volia o koya,+ ni lako mai vei Fero na nodra ivotavota na bete ra qai bula ena nodra ivotavota e solia o Fero. Oya na vuna era sega ni volitaka kina nodra qele.23 E qai tukuna o Josefa vei ira na lewenivanua: “Raica, nikua au sa voli kemuni kei na nomuni qele me taukena o Fero. Sa tu qo na nomuni sorenikau, moni kaburaka sara ena qele.24 Ni sa vua, moni solia vei Fero e dua na ikalima,+ ia ena nomuni e va na iwasewase me nomuni sorenikau ena were, me kemuni kakana kei ira na tiko ena nomuni vale, me kedra tale ga na luvemuni.”25 Era mani kaya: “Oni sa vakabulai keimami.+ Me nanumi keimami mada ga na neimami turaga, me keimami qai bobula i Fero.”+26 E qai bulia o Josefa e dua na lawa e se tu ga me yacova mai nikua ena vanua taucoko o Ijipita, oya ni na taukena o Fero e dua na ikalima. Na qele duadua ga e nodra na bete e sega ni taukena o Fero.+27 Era tawana voli ga na Isireli na vanua o Koseni+ ena vanua o Ijipita ra qai vakaitikotiko kina, era vakaluveni ra qai le levu sara.+28 E tiko voli ena vanua o Ijipita o Jekope me 17 na yabaki, ia na veisiga kece ni nona bula o Jekope e 147 na yabaki.+29 Sa roro mai na siga me mate kina o Isireli,+ mani kacivi Josefa na luvena qai tukuna vua: “Keu bau nanumi e matamu, yalovinaka biuta na ligamu ena ruku ni sagaqu, mo qai vakaraitaka vei au na loloma e dei kei na yalodina. Yalovinaka, kua ni buluti au e Ijipita.+30 Niu mate,* mo kauti au tani mai Ijipita qai buluti au ena nodra ibulubulu na noqu qase.”+ E sauma: “Au na cakava sara ga na ka oni tukuna.”31 E qai kaya vua: “Mo bubului vei au.” E bubului sara.+ Sa qai cuva sobu o Isireli ena ulu ni nona idavodavo.+
fij_Latn